B. Bugár, podpredseda NR SR: (2002-07-11):
Ďalším bodom programu sú Interpelácie poslancov. Na úvod chcem pripomenúť, že podľa § 129 ods. 4 zákona o rokovacom poriadku ústne prednesenie interpelácie nezbavuje poslanca povinnosti odovzdať svoju interpeláciu písomne predsedovi Národnej rady Slovenskej republiky. Upozorním taktiež, že prepis záznamu interpelácie Kanceláriou Národnej rady nenahrádza povinnosť poslanca doručiť písomné znenie ústne prednesenej interpelácie predsedovi Národnej rady. V tejto súvislosti chcem požiadať poslancov, aby písomné znenie interpelácie doručili predsedovi Národnej rady cez podateľňu Kancelárie Národnej rady. Pýtam sa, kto sa hlási ústne do tohto bodu. Traja páni poslanci. Končím možnosť sa prihlásiť ústne do bodu Interpelácie. Pán poslanec Ftáčnik, nech sa páči, máte slovo. A ešte vystúpi pán poslanec Köteles a pani poslankyňa Sabolová. M. Ftáčnik, poslanec: Vážený pán podpredseda, vážení členovia vlády, kolegyne a kolegovia. Moja interpelácia smeruje na predsedu vlády Slovenskej republiky a ministerku pre správu a privatizáciu Národného majetku vo veci rozhodnutia Fondu národného majetku o privatizácii akciovej spoločnosti Hontherma Dudince. V roku 1996 sprivatizovala SPA NÓVUM spoločnosť SPA NÓVUM 67 % akcií Honthermy, akciová spoločnosť za zhruba 68 miliónov Sk. Uhradila 29 miliónov, z toho 15 miliónov úverom zo Všeobecnej úverovej banky vo zvolene a 14 miliónov zo sprostredkovania pacientov. Úver z VÚB bol splatený iba vo výške 11,5 milióna, ostatné musel nový manažment uhradiť podľa záložnej zmluvy. SPA NÓVUM vzniklo 4. 10. 1995, ale záväzný podnet na privatizáciu bolo potrebné predložiť do 7. 7. 1995. Ing. Pavel Jóža, švagor ministra Zlochu bol v tom čase štatutárom nielen v SPA NÓVUM, ale aj v zamestnaneckej akciovej spoločnosti SPA TOUR, ktorá bola odporúčaná ministerstvom pre správu a privatizáciu ako najvhodnejšia pre privatizáciu Honthermy, akciovej spoločnosti, Dudince. Z privatizačnej zmluvy vyplynula povinnosť privatizéra emitovať zamestnanecké akcie, čo sa v skutočnosti nestalo, preto v roku 1999 Fond národného majetku odstúpil od zmluvy od SPA NÓVUM. Žiaľ, iba v tomto bode, nakoľko práve spôsob privatizácie bol vhodnejší na napadnutie, no Fond Národného majetku sa rozhodol týmto spôsobom. Na Krajskom súde Bratislava k dnešnému dňu prebieha súdne konanie SPA NÓVUM proti Fondu národného majetku, kde SPA NÓVUM žaluje Fond národného majetku za neoprávnené odstúpenie od zmluvy. Súdny spor sa vlečie už tretí rok. Pojednávať sa začalo až v roku 2001. Doteraz bolo sedem pojednávaní bez toho, aby bolo rozhodnutie s tým, že súd mal informáciu, že strany sa chcú mimosúdne dohodnúť. Na to nasleduje privatizácia, respektíve rozhodnutie o privatizácii Fondom národného majetku, ktoré už bolo rozhodnuté, a ja by som v tejto súvislosti chcel predsedovi vlády a ministerke pre správu a privatizáciu položiť niekoľko otázok. Rozhodnutie o privatizácii bolo v prospech spoločnosti, ktorá má sídlo v Luxemburgu, jej názov je D´searcle investment holding group SA a ja sa pýtam, ako je možné, že firmu Hontherma so základnými imaním 100 miliónov Sk s predpokladanou cenou 500 miliónov Sk s ročným obratom 146 miliónov korún, ktorá napríklad v roku 2001 vyplatila na investície 9 miliónov Sk a na opravy a údržbu ubytovacích a liečebných prevádzok vyše 12 miliónov, sprivatizovala za 22 miliónov korún táto luxemburská firma, ktorej deklarované základné imanie nie je v prepočte ani 10 miliónov Sk. Druhá otázka. Ako je overená Fondom národného majetku bonita a obchodné meno privatizujúcej firmy. Aké sú záruky, že táto firma nebola vytvorená iba účelovo, aby nakoniec získaný privatizovaný majetok predala tej pôvodnej spoločnosti SPA NÓVUM, o ktorej som hovoril. Po tretie, ako je riešené to, aby privatizujúca firma, luxemburská firma nebola použitá iba ako krytie reprivatizácie pôvodným privatizérom, s ktorým Fond národného majetku v roku 1999, ako som spomínal, od privatizačnej zmluvy odstúpil pre neplnenie v nej obsiahnutých záväzkov. Po štvrté, ako je možné, že kúpele s vynikajúcimi terapeutickými výsledkami sprivatizuje firma, ktorá nemá žiadne skúsenosti v oblasti balneológie a rehabilitácie. Po piate, aké deklaroval nový privatizér rozvojové programy akciovej spoločnosti Hontherma Dudince, ako zabezpečí napríklad pokrytie obložnosti liečebných ústavov pacientmi slovenských zdravotných poisťovní a Sociálnej poisťovne. Čo chce urobiť nový privatizér pre rozvoj regiónu Krupiny a udržanie pracovných miest v tomto kúpeľnom zariadení s 303 zamestnancami. Toľko moje otázky, ktoré, samozrejme, odovzdám písomne a očakávam odpoveď od predsedu vlády a ministerky pre správu a privatizáciu národného majetku v zákonom stanovenej lehote. Ďakujem pekne.